Kristillisdemokraattisten nuorten väistyvä puheenjohtaja Mikko Kiuttu haluaa, että netissä liikkuvan, vihamieliseksi tulkittavan propaganda-aineiston levittäminen pitäisi estää.



Kiuttu viittaa ehdotuksellaan siihen, että Suomesta on lähtenyt suojelupoliisin tietojen mukaan jo yli 40 henkilöä Syyrian sisällissotaan terroristijärjestön taistelijaksi.



– Jos radikaalin aineiston leviämiseen netissä puututtaisiin tarkemmin, se toimisi ennaltaehkäisevänä asiana kotimaassa. Poliisilla pitäisi olla oikeus puuttua netissä olevaan radikaaliin aineistoon, joka kiihottaa kansanryhmää vastaan.



Kiuttu viittaa esimerkiksi Youtubessa hiljattain levinneeseen Isis-ryhmän värväysvideoon, jossa esiintyi myös Espoossa asunut suomalaisnuori.



– Jos tällaista aineistoa ammutaan suomalaisväestön keskuudessa vapaasti, niin en usko, että se ainakaan vähentää radikalismia pitkällä tähtäimellä. Tarvitsemme tiukempaa valvontaa tällaisen vihamielisen propagandan levittämiseen.



– Netistä löytyy paljon muutakin radikaalia materiaalia. Esimerkiksi tällaisia Kiakkovieras-tapauksia, joissa netistä löytyy pitkään vihamielistä aineistoa.



Eikö ole aika hankalaa estää netissä liikkuvan tiedon leviämistä?



– On se toki haastavaa. Tämä on toivomus muiden joukossa siltä osin, kun se on sananvapauden nimissä mahdollista. Haluamme antaa viestin ja asiantuntijatahot sitten päättävät käytännön toimenpiteet.



Miten poliisin pitäisi voida puuttua tällaisen viha-aineiston leviämiseen netissä?



– Nyt tullaan poliisin ja suojelupoliisin toiminta-alueeseen liittyviin kysymyksiin. Varmasti seurantaa pitäisi olla näiltä osin entistä enemmän.



– Suomessa kaiken a ja o olisi, ettei tällaisen radikaalin aineiston anneta levitä vapaasti.



– Poliisilla pitäisi olla sellaiset resurssit, että oltaisiin ainakin hyvin kärryillä, että missä kaikkialla sellaista aineistoa on.



KD-nuorten sunnuntaina esittämän julkilausuman mukaan: ”Osa lähteneistä (Syyriaan tai Irakin sota-alueille) vaikuttaa hyvinkin radikaaleilta, mihin internet on keskeisesti vaikuttanut”. KD-nuoret esittävät, että kaikki terrorismiryhmän toimintaan osallistuminen kriminalisoitaisiin.